‘Parlement moet dringend by maatskaplike ontwikkeling ingryp’Lindiwe Zulu, minister van maatskaplike ontwikkeling. (Foto: Maroela Media-argief) Die vakbond Solidariteit het Woensdag in ŉ voorlegging aan die parlement gesê dat sy dringende ingryping by die departement van maatskaplike ontwikkeling noodsaaklik is om ŉ algehele ineenstorting van maatskaplike dienste in die land te voorkom. Dit volg nadat ŉ verdoemende verslag deur die Solidariteit Navorsingsinstituut (SNI) wesenlike gebreke in dié departement blootgelê het – insluitend wanbestuur en onsimpatieke optrede. Die verslag bevat navorsing wat deur die SNI onderneem is om kwessies en probleme wat maatskaplike werkers in hul beroepe ervaar te ondersoek en ook om vas te stel of hulle genoeg ondersteuning en hulp van die departement ontvang. “Dit verbaas [ŉ mens] nie dat die departement in ŉ toestand van chaos verkeer nie. Dit is ook nie verbasend dat maatskaplike werkers wat aan die navorsing deelgeneem het, beklemtoon het dat hulle nie ondersteuning van die departement kry nie,” het Bianca Smit, ŉ netwerkkoördineerder by Solidariteit, gesê. “Bykans 80% van maatskaplike werkers meen die departement tree oneties op en dat die departement nie in die beste belang van die kliënt optree nie. Die departement se kliënte, wat so dikwels tot ŉ syfer op ŉ balansstaat afgewater word, is die mees kwesbare mense in ons bevolking en dit wil voorkom of die departement dié feit sowel as hul mandaat vergeet.” Solidariteit sê hy het deur die loop van die jaar etlike kere met die departement in verbinding probeer tree. Korrespondensie wat aan die departement gerig is, het egter op dowe ore geval. Die vakbond meen dit is om dié rede verblydend om die bevindinge van hul navorsing direk met die parlementêre komitee te bespreek. “Die bevindings van hierdie verslag dui op ŉ departement wat gewetenloos en onverskillig optree. Menswaardigheid is die minste wat die departement behoort te voorsien en selfs daarin slaag hulle nie. Daarom is dit veral kommerwekkend dat diegene wat juis probeer om hierdie menswaardigheid vir slagoffers te bewerkstellig, soos maatskaplike werkers, ook deurlopende uitdagings in die gesig staar om daardie verskil te kan maak.” Smit meen die departement is veronderstel om ŉ ondersteunende raamwerk vir maatskaplike werkers daar te stel sodat hulle hul werk doeltreffend kan doen. “Die feit dat soveel maatskaplike werkers van mening is dat dit ontbreek, is ŉ skreiende skande en die versinnebeelding van wat vir die departement werklik saak maak. “In die lig van die toestand waarin die departement van maatskaplike ontwikkeling verkeer en hoe sy diens ervaar word, is die feit dat maatskaplike kwessies nog hoegenaamd hanteer word ŉ wonderwerk. Parlementêre ingryping moet eenvoudig geskied om verbetering by dié departement te bewerkstellig. Solidariteit sal voortgaan om mense by die geveg te betrek totdat maatskaplike werkers bevestig dat ŉ verbetering in hul werksomstandighede en ondersteuningsraamwerk ingetree het.” Solidariteit verduidelik dat hy na afloop van die gesprekke Woensdag “versigtig optimisties” is dat meer doeltreffende kommunikasie en samewerking tussen belanghebbendes en die departement moontlik is. “Lede van die komitee was dit eens dat die interaksie tussen die departement en belanghebbendes tot dusver onwenslik was. Ons verwelkom dit dat die komitee klem lê op die uitvoering van sy mandaat om die departement aanspreeklik te hou vir tekortkominge wat met dienslewering ondervind word. “Ons is ook gereed om van ons kant af met die departement en ander belanghebbendes saam te werk om die toestand van en die omgewing waarin maatskaplike dienste gelewer word te verbeter ter wille van ons lede, maar ook ter wille van al die duisende kwesbare Suid-Afrikaners wat van dié dienste afhanklik is,” het Smit gesê.